તેણે શિખાને પૂછ્યું, ‘ખરેખર તે આટલું બધું લખ્યું છે ?’ શિખાએ આંખોથી સસ્મિત હા પાડી. તે એક સ્વીકાર જોવા ચાહતી હતી સુધાંશુની આંખોમાં. અને સુધાંશુએ ઉભા થઇને હાથ ફેલાવ્યા અને તે પણ ઉભી થઇને પલભરનો વિલંબ કર્યા વગર તેના બાહુઓમાં સમાઈ ગઈ. તેને આલિંગન આપતા સુધાંશુ બોલ્યો ‘મારી શિખા’ અને બંધ આંખોએ શિખા સ્વીકારના આનંદની લહેજત ઉઠાવતા સુધાંશુને વેલીની જેમ વીંટળાયેલી રહી. તેને લાગ્યું કે આ જ મારું સાચુ સન્માન અને સ્વીકાર છે.